EELNÕU 2020/320
								KOMISJONID:
eelarve- ja arengu-	X	
haridus-	X	
kultuuri- 	JK	
majandus-		
revisjoni-		
sotsiaal- 		

VILJANDI LINNAVOLIKOGU

MÄÄRUS
17. detsember 2020   nr
Viljandi linna huvikoolide õppetasu maksmise 
ja õppetasu soodustuse andmise kord

Määrus kehtestatakse kohaliku omavalitsuse korralduse seaduse § 6 lõike 3 punkti 2, § 22 lõike 1 punkti 5, Eesti Vabariigi põhiseaduse § 28 ja huvikooli seaduse § 21 lõike 3 alusel.

§ 1. Reguleerimisala
Määrusega sätestatakse Viljandi linna munitsipaalhuvikoolis lapsevanema, eestkostja või hooldaja (edaspidi vanem) poolt makstava õppetasu maksmise ja soodustuse andmise kord.

§ 2. Mõisted
(1) Huvikoolina käsitletakse käesoleva korra mõistes Viljandi Huvikooli, Viljandi Kunstikooli, Viljandi Muusikakooli ja Viljandi Spordikooli.
(2) Õppur käesoleva korra tähenduses on huvikooli nimekirja kantud õpilane.
(3) Õppuri elukohana käesoleva korra tähenduses käsitletakse tema Eesti rahvastikuregistri järgset elukohta.
(4) Õppetasu käesoleva korra tähenduses on huvikoolide õppekulude osaline katmine vanema poolt Viljandi Linnavalitsuse (edaspidi linnavalitsus) määratud suuruses.
(5) Käesoleva korra § 4 lõike 3 mõistes käsitletakse huvikoolina lisaks erahuvikoole, millel on koolitusluba ning mille õppurite andmed on kantud Eesti Hariduse Infosüsteemi (EHIS).

§ 3. Õppetasu maksmine
(1) Vanem kinnitab õppetasu maksmise kohustust huvikooli sisseastumisavaldust allkirjastades.
(2) Õppetasu makstakse vanema poolt linnavalitsuse väljastatud arve alusel arvel näidatud tähtajaks. Arved esitatakse eelmise kuu eest. Õppetasu maksmata jätmisel arvel märgitud maksetähtajaks on arve väljastajal õigus anda võlgnevus sissenõudmiseks inkassofirmale.
(3) Õppuri mistahes põhjusel huvikoolist väljaarvamisel väljaarvamise hetkeks tasumata jäänud õppetasu nõutakse sisse õigusaktides sätestatud korras.
(4) Vanem on vabastatud õppetasu maksmisest, kui õppetöö on huvikooli poolsel põhjusel katkenud kaheks nädalaks või kauemaks. Õppetasust vabastamise perioodi, vabastatud õppurid ja vabastamise summad kinnitab huvikooli direktor käskkirjaga.
(5) Õppetasust vabastamise summa arvutatakse proportsionaalselt toimuma pidanud õppetöö suhtes.

§ 4. Õppetasu maksmise soodustus
(1) Õppetasu soodustus 50% kehtib õppurile, kes on tervislikel põhjustel õppetööst puudunud rohkem kui 4 nädalat (28 kalendripäeva ja enam) ning see kinnitatakse huvikooli direktori käskkirjaga. Õppuri puuduma jäämisest tervislikel põhjustel on vanem kohustatud teavitama huvikooli kirjalikku taasesitamist võimaldavas vormis.
(2) Õppetasu soodustus 100% kehtib Viljandi Spordikooli taotluse alusel Audentese Spordigümnaasiumi õppurile, kes on kantud Viljandi Spordikooli nimekirja.
(3) Õppetasu soodustus 100% (va erahuvikool, vt lg 4) kehtib õppurile, kes vastab vähemalt ühele järgmistest tingimustest:
 1) on perest, mille netosissetulek ühe pereliikme kohta on väiksem kui 75% kehtivast töötasu alammäärast kuus;
 2) on toimetulekutoetust saavast perest, toimetulekutoetuse saamisele järgneval kuul;
 3) on perest, kus huvikoolis õpib 3 õppurit;
 4) on perest, kus kasvab 4 või enam alla 19-aastast last.
(4) Erahuvikoolide puhul on ühe kuu soodustuse maksimummääraks munitsipaalhuvikoolide ühe kuu kõige kõrgem õppetasu.
(5) Käesoleva paragrahvi lõikes 3 kehtestatud õppetasu maksmise soodustust on õigus taotleda vanemal, kelle elukoha aadress on Eesti rahvastikuregistri andmetel Viljandi linn ning tema elukoha aadress ühtib lapse elukoha aadressiga.
(6) Käesoleva paragrahvi lõike 3 punktides 1, 3 ja 4 nimetatud õppuri vanem võib taotleda õppetasu maksmise soodustust ühe huvikooli ringi kohta.
(7) Käesoleva paragrahvi lõike 3 punktis 2 nimetatud õppuri vanem võib taotleda õppetasu maksmise soodustust iga õppuri kõigi huvikoolide ringide kohta.
(8) Soodustuse määramise perioodid on:
1) 1. september – 31. detsember;
2) 1. jaanuar – 31. mai.
(7) Soodustuse taotlemise korra kehtestab Viljandi Linnavalitsus

§ 5. Õppetasu maksmise soodustuse taotlemine ja määramine
(1) Taotlus esitatakse linnavalitsusele e-teenuste keskkonnas.
(2) Taotluse esitamise tähtajad on:
1) 15. oktoober, sellisel juhul määratakse toetus tagasiulatuvalt perioodi 1. september–31. detsember eest;
2) 15. jaanuar, sellisel juhul määratakse toetus tagasiulatuvalt perioodi 1. jaanuar- 31. mai eest.
(3) Taotlused, mis laekuvad peale tähtaega, vaadatakse läbi kuupõhiselt:
1) kui taotlus laekub käesoleva kuu enne 15. kuupäeva, arvestatakse soodustus tagasiulatuvalt käesoleva kuu algusest kuni vastava soodustuse perioodi lõpuni;
2) kui taotlus laekub käesoleva kuu peale 15. kuupäeva, arvestatakse soodustuse saamiseks järgmise kuu algusest kuni vastava soodustuse perioodi lõpuni.
(4) Taotleja poolt esitatud andmete võimaliku muutumise korral menetletakse avaldusi igakuiselt 15. kuupäeva seisuga.
(5) Soodustuse saaja on kohustatud teavitama soodustuse saamise õiguse lõppemisest Viljandi Linnavalitsust.
(6) Soodustuse määramise, sellest keeldumise või selle peatamise otsustab haridus- ja kultuuriamet.

§ 6. Rakendussätted
(1) Lapsevanem ei pea tasuma õppetasu juhul, kui Eesti Vabariigis on kehtestatud eriolukord ja laps eriolukorra ajal huvikoolis ei käi.
(2) Määrus jõustub kolmandal päeval pärast Riigi Teatajas avaldamist.
(3) Käesoleva korra § 2 lõige 5 kehtib tagasiulatuvalt alates 01.01.2020 kuni 31.12.2020.
(3) Määruse § 3 lõikeid 4 ja 5 rakendatakse tagasiulatuvalt alates 1. novembrist 2020.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Vilja Volmer-Martinson
Esitatud: 
Esitaja: Viljandi Linnavalitsus			Ettekandja: Janika Gedvil
Lk arv: 2
Hääletamine: poolthäälteenamus
Seletuskiri
Viljandi linna huvikoolide õppetasu maksmise 
ja õppetasu soodustuse andmise kord

Eelnõu eesmärk on viia õppetasu soodustuse andmise korda sisse vajalikke muudatusi ning liita kaks erinevat korda üheks määruseks. 

Sisse on viidud muudatused seoses õppetasu maksmisega olukorras, kui huvikooli õppetegevust ei toimu huvikooli poolsetel põhjustel kaks nädalat või kauem. Lisaks on sisse viidud soodustuse andmise maksimummäär erahuvikoolide õppetasu soodustuse andmiseks ning muudatus soodustuse taotlemiseks läbi e-teenuste keskkonna Spoku.

Siiani on huvikoolide õppetasust soodustust antud kahe korra alusel: 29.05.2014 vastu võetud „Viljandi linna huvikoolide õppetasu maksmise ja õppetasu soodustuse andmise kord“ ja 09.06.2014 vastu võetud „Huvikooli õppetasu maksmise soodustuse taotlemine ja avalduse vormi kinnitamine“. Eelnõu üks eesmärk on selguse huvides liita kaks erinevat korda üheks korraks.

Kohaliku omavalitsuse korralduse seadus
§ 6 Omavalitsusüksuse ülesanded ja pädevus
(3) Lisaks käesoleva paragrahvi 1.–21. lõikes sätestatud ülesannetele otsustab ja korraldab omavalitsusüksus neid kohaliku elu küsimusi:
2) mis ei ole seadusega antud kellegi teise otsustada ja korraldada.

§ 22 Volikogu pädevus
(1) Volikogu ainupädevusse kuulub järgmiste küsimuste otsustamine:
5) toetuste andmise ja valla või linna eelarvest finantseeritavate teenuste osutamise korra kehtestamine.

Eesti Vabariigi põhiseadus
§ 28 Igaühel on õigus tervise kaitsele.
Lasterikkad pered ja puuetega inimesed on riigi ja kohalike omavalitsuste erilise hoole all.

Huvikooli seadus
§ 21 Finantseerimine
(3) Huvikooli eelarve tulud moodustuvad riigi- ja valla- või linnaeelarve eraldistest, huvikooli põhitegevusega seotud tasuliste teenuste osutamisest saadud tulust, sihtasutustelt laekunud summadest, annetustest ja huvikooli põhimääruses sätestatud huvikooli õppekavavälisest tegevusest saadud tuludest ning muudest vahenditest. Huvikooli kulud kaetakse kooli pidaja poolt kinnitatud eelarve alusel.

Määrusesse on sisse viidud muudatus, mis reguleerib õppetasu maksmist lapsevanema poolt olukorras, kui huvikoolis ei toimu õppetegevust huvikoolist tulenevatel põhjustel kaks nädalat või kauem. Tegemist on erakorraliste juhtudega. Muudatuse tingis sügisene olukord, kui ühes huvikoolis ei alanud õppetöö kuu alguses, vaid kaks nädalat hiljem. Sellest tulenevalt tekkis lapsevanemates õigustatud küsimus kogu kuu õppetasu maksmise kohta. Muudatuse eesmärk on reguleerida kirjeldatud või sarnaseid olukordi ning anda huvikoolide direktoritele regulatsioon, mille alusel otsuseid teha. Samuti on praegu olukord, kus kõik huvikoolid ei saa õppetööd täies mahus läbi viia ning lapsevanematel tekib õigustatud ootus mitte maksta õppetasu.

Määrusesse on sisse viidud maksimummäär erahuvikoolide õppetasu soodustuse maksmiseks, milleks on munitsipaalhuvikooli kõige kõrgem ühe kuu õppetasu. Siinkohal on silmas peetud õppetasu tegevuse eest, mis toimub regulaarselt ühe kuu jooksul. Hetkel on selleks Muusikakooli alg-, süva- ja põhiõpe koos lisapilliga 45 eurot kuus. 

2020. aastal on antud õppetasu vabastust:
1) Tenniseklubi Fellin, kõige kõrgem kuutasu 110 eurot;
2) Jalgpallikool Tulevik, kõige kõrgem kuutasu 30 eurot;
3) Tantsukool JJ-Street, kõige kõrgem kuutasu 24 eurot;
4) Tantsukool Maerobic, kuutasu 18 eurot.

2020. aastal on antud erahuvikoolide õppetasust vabastusi kokku 5066 euro ulatuses.
Erahuvikoolide õppetasu vabastus makstakse välja tagasimaksena lapsevanema kontole esitatud kuludokumentide alusel.

Erahuvikoolide õppetasudele vabastuse andmine otsustati volikogu 22.02.2018 määruse nr 14 muutmisega, mis hakkas kehtima tagasiulatuvalt alates 01.01.2018. Tegevus loodi ja tegevust rahastatakse kuni 31.12.2020 riigi poolse huvihariduse ja –tegevuse toetusega omavalitsustele. Kuid kuna huvihariduse ja –tegevuse toetus on mõeldud uute tegevuste rahastamiseks, ei saa seda antud toetusest enam rahastada. Selles tulenevalt on 2021. aasta eelarve kontrollnumbri sisse õppemaksu vabastuste koondsummale täiendavalt lisatud 5000 eurot.

Erahuvikoolide õppetasust vabastuse maksimummäär on viidud sisse, et juhtida linnale osaks saavaid kulusid.

Määrusesse on sisse viidud taotlemise e-keskkond Spoku. Taotlemine käib läbi Spoku alates 30.08.2019. Samal ajal on kehtinud linnavalitsuse 09.06.2014 korraldus nr 428 „Huvikooli õppetasu maksmise soodustuse taotlemine ja avalduse vormi kinnitamine“, mille järgi on õigus esitada avaldus ka kinnitatud vormil e-maili teel või paberkandjal. Muudatuse eesmärk on viia kogu taotlemine Spokusse, mis tegelikkuses juba toimub.

Määrusesse on sisse viidud muudatus soodustuse andmise otsustamise kohta. Hetkel antakse soodustus (vabastus) linnavalitsuse korraldusega. Kuna soodustust (vabastust) antakse korra alusel ning seal ei ole kaalumise ruumi, on linnavalitsuse poolne soodustuse andmine formaalne. Määrusesse on sisse viidud, et soodustuse määramise, sellest keeldumise või selle peatamise otsustab haridus- ja kultuuriamet, et kiirendada protsessi ning vähendada linnavalitsuse koormust formaalse otsuse tegemise osas.

(allkirjastatud digitaalselt)
Vilja Volmer-Martinson
kultuuri- ja noorsootöö spetsialist